Papersnake/gushiwen huggingface dataset:
偈颂三十六首
释如珙（宋代）

木女穿针山色秀，石人牵线海云生。
高茅座主赤双脚，直向毗卢顶上行。
蟋蟀
李四维（清代）

山郭江村雨后凉，西风吹冷豆花香。
疏篱草径行人少，蟋蟀吟时正夕阳。
忆远行寄孙大
洪亮吉（清代）

波淼淼，星摇摇，约君不来暮已朝。吴帆停，越车驾，约君不来春已夏。

春光九十静掩关，几年春闲君不闲。层云万里宵征路，却恨君闲我难住。

十五已作同巢乌，南枝北枝名对呼。十九更作寻源鱼，晓行虽远暮复俱。

东流水深，南枝有阴。千里与万里，两心同一心。朝心徘徊暮心怨，几日春魂自凌乱。

莫剪疏桃入户枝，春花开上横门扇。
题杨汝士玉蕊帖
傅子容（宋代）

比玚更矾总未佳，要须博物似张华。因观异代前贤帖，知是唐昌玉蕊花。
金刚随机无尽颂·如法受持分第十三
释印肃（宋代）

休擎日下灯，髑髅照路行。
一日皮相离，零落撒荒坑。
江城子
翁元龙（宋代）

一年箫鼓又疏钟。爱东风。恨东风。吹落灯花，移在杏梢红。玉靥翠钿无半点，空湿透，绣罗弓。

燕魂莺梦渐惺松。月帘栊。影迷蒙。催趁年华，都在艳歌中。明日柳边春意思，便不与，夜来同。
峡山寺
曾道唯（明代）

峭壁悬苍雪，孤亭驻半云。秋声随雁到，泉响共猿闻。

倚槛江声绕，扪萝石磴分。何时凌绝顶，高揖紫霞君。
小浆题壁用赵信国韵
姚勉（宋代）

云脚峥嵘日欲西，钓舟个个泊前溪。
客窗不寐君知否，枝上饥乌夜正啼。
上元夜效小庾体
韩仲宣（唐代）

他乡月夜人，相伴看灯轮。光随九华出，影共百枝新。

歌钟盛北里，车马沸南邻。今宵何处好，惟有洛城春。
承二公宠和复用元韵 其一
李俊民（金朝）

脱却朝衫著纻麻，残年犹复梦京华。世情共指鹿为马，天意反教龙作蛇。

白发不公人易老，青山有素恨无涯。那禁送别东郊外，满目离离溅泪花。
闻何立可李茂钦讣二首
刘克庄（宋代）

初闻边报暗吞声，想见登谯与虏争。
世俗今犹疑许远，君王元未识真卿。
伤心百口同临穴，极目孤城绝捄兵。
多少虎臣提将印，谁知战死是书生。
题黄仲则两当轩集
吴希鄂（清代）

坐看遗墨黯伤神，我亦衡湘泽畔人。一代才魂秦塞月，当年俊藻帝京尘。

穷愁旷世无侪偶，歌哭千秋有比邻。欢息文章憎命语，君苗笔砚感陈陈。
华镗秀才著六经解以长句书後
杨万里（宋代）

河图三画巳剩却，尧典万言犹欠著。
向来潜圣天何言，六经非欠一手作。
杏花坛下拨不开，天公更遣麒麟催。
乾坤造化登青竹，洙泗光芒付绿苔。
堂上书生真苦相，囊简嚼穿浑不放。
屋上架屋更屋上，後千万年作何样？
华元夜登子反床，华镗晨趋孔子堂。
当时浪说析骸骨，今日覃思雕肺肠。
华君将身博冻馁，毛颖可怜彼何罪？
君不见，老农驱牛耕垄头，
稻云割尽牛亦休。毛颖为君秃尽发，
问君何时放欠歇，短檠青灯明复灭。
山居五首
白玉蟾（宋代）

松竹成林云气深，洞门风冷绿苔阴。
落花飞尽青山在，幽鸟声中野客心。
寄金吾李荪常侍
罗隐（唐代）

西班掌禁兵，兰锜最分明。晓色严天仗，春寒避火城。

安危虽已任，韬略即嘉声。请问何功德，壶关寇始平。
又代孙检讨作二首
司马光（宋代）

人为天地客，处世若浮休。
岂有生长在，祗知名可留。
露沾寒草晚，风啸白杨秋。
地下求文友，应从顾陆游。
宫词 其六十九
周彦质（宋代）

掖门放钥响铜镮，平晓传催百辟班。垂拱殿前人肃静，独闻莺语转间关。
秋杪归觐建隆本师晤臞庵先生
超普（清代）

山空本落雁横天，渡水穿林到法筵。废寺清钟风外杳，疏篱丛菊雨中鲜。

漫将意气夸元度，自有才华并皎然。安得寿宁秋色永，时来酬倡月明前。
旦发青林诗
孔稚珪（南北朝）

孤征越清江。
游子悲路长。
二旬倐已湛。
三千眇未央。
草杂今古色。
岩留冬夏霜。
寄怀中山旧。
举酒莫相忘。
官满寓济川馆得叶嘉仲和朱宰梅花诗次韵云作
戴栩（宋代）

旷野多风雪，阳和一点通。
不应歌兕虎，吾道岂其穷。
千秋岁（重到桃花坞）
陈三聘（宋代）

当年渔隐，路转桃溪汇。流水下，青山外。客行花径曲，月上松门对。撑艇子，雪中蓑笠亲曾载。

老去谁倾盖。腰瘦频移带。人健否，花仍在。明年春更好，来向花前醉。青鬓改，恁时难拚千金买。
董遇三余读书
鱼豢（两汉）

董遇字季直，性质讷而好学。兴平中，关中扰乱，与兄季中依将军段煨。采稆负贩，而常挟持经书，投闲习读，其兄笑之而遇不改。

遇善治《老子》，为《老子》作训注。又善《左氏传》，更为作《朱墨别异》，人有从学者，遇不肯教，而云：“必当先读百遍。”言：“读书百遍，其义自见。”从学者云：“苦渴无日。”遇言：“当以‘三余’。”或问“三余”之意。遇言：“冬者岁之余，夜者日之余，阴雨者时之余也。”
送赣守张子智左史进直敷文阁，移师八桂二首
杨万里（宋代）

龙尾名臣进宝奎，虎头移镇赴榕溪。
握刀将师迎牙纛，解辫戎蛮贡象犀。
翠浪玉虹余昨梦，碧篸罗带入新题。
凤池鸡树公栖处，早个云飞不要梯。
许生孝感卷 其一 菊开五月
程敏政（明代）

篱下黄花识孝廉，薰风佳色为谁添。相看亦有贞心在，已耐寒霜复耐炎。
彭城有感
汪梦斗（宋代）

河边不见旧黄楼，绿暗荒城四月秋。风捲黄沙尘拂面，有人尚忆老坡不。
又和风雨二首
杨万里（宋代）

东风未得颠如许，定被春光引得颠。
脕雨何妨略弹压，不应犹自借渠权。
风风雨雨又春穷，白白朱朱已眼空。
拚却老红一万点，换将新绿百千重。
祝英台近 灯花
沈鹊应（清代）

漏声微，香烬炷。夜永寂人语。瞥眼银釭，金穗垂垂吐。

忽惊一朵眼鲜，游蜂寻到，又却是、飞蛾翩舞。

正无绪。细认凝笑蛾眉，为伊久延伫。护住风帘，眼焰尚如许。

是他报与人知，休教落去。尽无寐，替防饥鼠。
锦厓
霍与瑕（明代）

君不见，青阳候，东皇推转繁华毂。山头万紫间千红，天机织得春如绣。

既似当年汉陆郎，单车入粤诏蛮王。功成许布千山锦，遍植琼枝万古香。

又如蜀使机宜审，尽掘山茶种桑葚。桃花浪暖百溪红，至今人羡三江锦。

三月二月春风深，三三两两订幽寻。九龙洞里飘丹玉，七星岩畔散红琛。

红琛丹玉纷相对，苍厓古壁生娇态。轻盈彩女额为缠，珍重才郎身作佩。

微拖旭日最堪誇，薄染晴岚尤可爱。是谁占此武陵春，桃花源里一高人。

无论汉晋襟怀古，几家鸡犬自天真。春风绮树争璀璨，问柳寻花时拉伴。

南山白石起清讴，后洞西桥恣游泮。近来诗句颇新妍，为君高唱锦厓篇。

笔落不知成五色，长空万里生云烟。
闰重阳
李新（宋代）

凤历推移二十霜，一回重见闰重阳。
糯田收早醪将熟，朔气来时菊整香。
绿鬓不堪禁晚景，醉杯聊可浣愁肠。
幽人百万扬州鹤，鼎足成欢未易当。
自叹三首
文天祥（宋代）

疾病连三次，形容落九分。
几成白宰相，谁识故将军。
暗坐羞红日，闲眠想白云。
苍苍竟何意，未肯丧斯文。
紫萸香慢 和彊村九日焦岩登高词
沈曾植（清代）

轧茱萸，焦岩招手，词人共是仙曹。泛凌江单舸，灵胥眼，海门高。

风雨年年重九，甚今年残照，与煖霜袍。对江山、摇落不是旧题糕。

关塞路，影消梦消。松寥阁自前朝。呼旧酒，炙新螯。

望南山不见，寻寻觅觅，暮暮朝朝。雁来数行题字，回帆掺，荡归潮。

尽人閒难开笑口，桑田掷米，新句得恁相招。愁重痒搔。
夜起同廖道人扣王生门索酒酒行而电电大作众皆辟易余兴益豪至子夜乃休 其一
袁宏道（明代）

夜暖不成寐，披衣聊起行。一街丝雨暗，半隙幌灯明。

壁上烟黄字，瓮头点滴声。乾莲与烘笋，倍觉有心情。
十月二十七日幸翰林院赐大学士及翰林等宴因便阅贡院乃知云路鹏程诚不易易也得诗四首 其三
弘历（清代）

万里扶摇正翮抟，飞龙利见岂为干。志贤圣志应须立，言孔孟言大是难。

见说经纶推国士，从来桃李属春官。但令姓氏朱衣点，那惜三条泪烛残。
戏题四老堂十首 其五
张守（宋代）

堂后堂前竹与梅，老人多半手亲栽。何时更作闲花草，亦遣群芳次第开。
断岸
姚燮（清代）

断岸独鸣犬，遥山半入霞。西风矮篱落，开到木棉花。
上吕相公
刘昌言（宋代）

重名清望遍华夷，恐是神仙不可知。
一举首登龙虎榜，十年身到凤凰池。
庙堂只是无言者，门馆长如未贵时。
除却洛京居守外，圣朝贤相复书谁。
过冯公岭
陈棣（宋代）

整促篮舆破晓晴，岚光滴翠夹衣轻。
日窥青嶂坳中出，身在白云深处行。
哭李常侍峄二首
杜甫（唐代）

一代风流尽，修文地下深。斯人不重见，将老失知音。

短日行梅岭，寒山落桂林。长安若个畔，犹想映貂金。

青琐陪双入，铜梁阻一辞。风尘逢我地，江汉哭君时。

次第寻书札，呼儿检赠诗。发挥王子表，不愧史臣词。
达怀歌
周是修（明代）

天下万事如浮云，倏忽变化不可测。鸾凤终非枳棘栖，蛟龙曾是池中物。

君不见孔明南阳卧，安石东山游。三顾幡然鱼水合，七辟始为苍生忧。

大贤抱材思济世，时止时行付天意。区区取誉焉足论，长笑望尘潘氏子。

古今兴废两悠悠，声利难将屈巳求。且唱樽前三五曲，都消心上百千愁。
三台春曲
许棐（宋代）

昨夜微风细雨，今朝薄霁轻寒。檐外一声啼鸟，报知花柳平安。
瞥见
王彦泓（明代）

别来清减转多姿，花影长廊瞥见时。双鬓淡烟双袖泪，偎人刚道莫相思。
信心铭
僧璨大师（隋代）

至道无难，惟嫌拣择。
但莫憎爱，洞然明白。
毫厘有差，天地悬隔。
洞得现前，莫存顺逆。
违顺相争，是为心病。
不识玄旨，徒劳念静。
圆同太虚，无欠无余。
良由取舍，所以不如。
莫逐有缘，勿住空忍。
一种平怀，泯然自尽。
止动归止，止更弥动。
惟滞两边，宁知一种。
一种不通，两处失功。
遣有没有，从空背空。
多言多虑，转不相应。
绝言绝虑，无处不通。
归根得旨，随照失宗。
须臾返照，胜却前空。
前空转变，皆由妄见。
不用求真，惟须息见。
二见不住，慎莫追寻。
才有是非，纷然失心。
二由一有，一亦莫守。
一心不生，万法无咎。
无咎无法，不生不心。
能随境灭，境逐能沉。
境由能境，能由境能。
洞知两段，原是一空。
一空同两，齐含万象。
不见精粗，宁有偏党。
大道体宽，无易无难。
小见狐疑，转急转迟。
执之失度，必入邪路。
放之自然，体无去住。
任性合道，逍遥绝恼。
系念乖真，昏沉不好。
不好劳神，何用疏亲。
洞取一乘，勿恶六尘。
六尘不恶，还同正觉。
智者无为，愚人自缚。
法无异法，妄自爱著。
将心用心，岂非大错。
迷生寂乱，悟无好恶。
一切二边，良由斟酌。
梦幻空花，何劳把捉。
得失是非，一时放却。
眼若不睡，诸梦自除。
心若不异，万法一如。
一如体元，兀尔忘缘。
万法齐观，归复自然。
泯其所以，不可方比。
止动无动，动止无止。
两既不成，一何有尔。
究竟穷极，不存轨则。
契心平等，所作俱息。
狐疑净尽，正信调直。
一切不留，无可记忆。
虚明自照，不劳心力。
非思量处，识情难测。
真如法界，无他无自。
要急相应，惟言不二。
不二皆同，无不包容。
十方智者，皆入此宗。
宗非促延，一念万年。
无在不在，十方目前。
极小同大，忘绝境界。
极大同小，不见边表。
有即是无，无即是有。
若不如是，必不须守。
一即一切，一切即一。
但能如是，何虑不毕。
信心不二，不二信心。
言语道断，非去来今。
秋居览景因感所事
文同（宋代）

閒居闭穷巷，拙者诚所宜。
掩书坐前楹，默与天理期。
是时新雨收，物物含秋姿。
疏檐正残日，曲几方凉颸。
群雀下空阶，逐逐顾且随。
微虫出幽隙，绕绕行复飞。
疏篁挺坚劲，不并草木衰。
丛兰吐芬芳，岂畏霜露知。
观此动与植，一一全天资。
因念物禀生，有性各异持。
夫人为灵者，仁义实所尸。
胡为智巧役，所有日夜隳。
不能保其元，妄事纷扰为。
汲汲以就死，所耗无纤釐。
还本既不完，何用冠且衣。
余因激所遇，揽笔成此诗。
庶哉学者心，读已而悟兹。
采葛行
吴泳（宋代）

黄葛溪上生，青条谷中垂。
薄言采其丝，缉彼綌与絺。
缝作公子裳，远寄闺人思。
絺兮凄以风，不值当暑时。
轻鲜未及御，弃置忽若遗。
虽则遭弃捐，肯为风雨移。
朝暮蒙楚中，采采以慰饥。
君看葛妇歌，尝胆味若饴。
调弦江上夜坐
王绅（宋代）

冠盖相从觐九天，扁舟孤下泊调弦。月华散水金镕冶，雾气横江练锁川。

东望金华家咫尺，西瞻锦里路三千。此时无限相思意，坐对江枫夜不眠。
题雍疵堂
陈造（宋代）

元功播万有，洪纤各秀颖。
一或疵疠之，槁乾例榛梗。
是身储至疵，举世乏妙领。
粹然太丘裔，父子皆秀整。
学自付衣钵，刃不留綮肯。
文字长少苏，智趣大小耿。
悠然诗礼庭，翩度脊令影。
穆穆埙篪春，矫矫尘务屏。
会看蝉嫣去，滋味调九鼎。
彼哉夸毗子，肝胆作蛙黾。
斯焉世宗师，胡不日三请。
双松堂
李处权（宋代）

对植是何年，岩岩挺寥廓。
风雷已屡起，霜雪终不著。
先生立其中，偃蹇相参错。
高标与秀气，鼎足冠伊洛。
想此堂成初，来贺纷燕雀。
醉我渊明句，众鸟欣有托。
伟哉拔俗姿，闻见穷浩博。
钟鼎列珍玩，图史谐至乐。
小人辱忘年，高义见啸诺。
讵敢窥藩篱，庶遂饫糟粕。
南池俯空旷，倒影如衡霜。
乘月抱琴过，坐石幽弄作。
七言四韵十六首
张伯端（宋代）

不求大道出迷涂，纵负贤才岂丈夫。
百岁光阴石火烁，一生身世水泡浮。
只贪利禄求荣显，不顾形容暗悴枯。
试问堆金等山岳，无常买得不来无。
途次马上晨起寄章运判
刘攽（宋代）

去年候客燕赵魏，今岁述职青兖徐。无穷道路不相舍，将老光阴仍暗除。

官烛邻鸡常晓色，林花巢燕总春馀。未知前古才士意，为底愿乘万乘车。
锦被亭
苏轼（宋代）

烟红露绿晓风香，燕舞莺啼春日长。
谁道使君贫且老，绣屏锦帐咽笙簧。
煮海歌
柳永（宋代）

煮海之民何所营，妇无蚕织夫无耕。
衣食之源太寥落，牢盆煮就汝轮征。
年年春夏潮盈浦，潮退刮泥成岛屿。
风干日曝咸味加，始灌潮波塯成卤。
卤浓碱淡未得闲，采樵深入无穷山。
豹踪虎迹不敢避，朝阳山去夕阳还。
船载肩擎未遑歇，投入巨灶炎炎热。
晨烧暮烁堆积高，才得波涛变成雪。
自從潴卤至飞霜，无非假贷充餱粮。
秤入官中得微直，一缗往往十缗偿。
周而复始无休息，官租未了私租逼。
驱妻逐子课工程，虽作人形俱菜色。
鬻海之民何苦门，安得母富子不贫。
本朝一物不失所，愿广皇仁到海滨。
甲兵净洗征轮辍，君有馀财罢鹽铁。
太平相业尔惟鹽，化作夏商周时节。
翠匝亭六绝句 其一
弘历（清代）

偨池列林扉，抇淴鸣石激。是宜引思纷，而益令神寂。
送薛八谪居
钱起（唐代）

东水将孤客，南行路几千。虹翻潮上雨，鸟落瘴中天。
谪去宁潮恨，思归岂待年。衔杯且一醉，别泪莫潸然。
留别子羽七绝句
张红桥（明代）

半帘明月影朣朣，照见鸳鸯锦帐中。
梦里玉人方下马，恨它天外一声鸿。
十六贤（闲暇）
曹勋（宋代）

拱皇图，御宝历，上圣垂衣。旰食亲万机。海宇熙熙。登寿域，瑞霞彩云常捧日。花阴麦垅四民齐。宫卫仗肃，阆苑瑶池。台殿倚晴晖。

当盛际。风俗美。寻胜事。人物总游嬉。太平何处，知不摇征旗摇酒旗。四方感格臻上瑞。官家闲暇宴芳菲。千万岁。嘉会明盛时。
谢师厚挽词三首 其二
韩维（宋代）

论文满樽酒，别恨几筒诗。不谓相思久，终无一笑期。

地卑伤贾谊，冢近得要离。尚有芝兰秀，风流未觉衰。
和刘君俞游华严寺谒文禅师
李复（宋代）

灵山胜致古今同，下种开花一线通。
岘首道安酬凿齿，江西马祖对庞翁。
圆珠迥耀千渊黑，滴乳微倾六斛空。
我有宿缘香火念，閒来相与论幡风。
喻意
孔平仲（宋代）

楚天阴易久，颜巷意何孤。贫贱身虽困，英雄胆未枯。

西山縻虎足，北海拔龙须。一剑何时起，功成泛五湖。
鲁墟础
陆游（宋代）

鲁墟无复坏垣存，偶榜舟来入乱云。
杜曲桑麻犹郁郁，桃源鸡犬亦欣欣。
青围旧墅千峰立，绿引官河一脉分。
我卜数椽差不远，得归何以报吾君？
濮安懿王夫人挽词 其二
文彦博（宋代）

昔重间平乐，中推辅佐功。德容咸有裕，善庆果无穷。

以义情虽夺，于亲礼更崇。洛郊春向晚，薤挽变凄风。
送罗尹赴博罗司成冰玉公之后也
边贡（明代）

海国逍遥野兴深，罗浮山下坐鸣琴。看云细和东坡句，捧日常悬北阙心。

三合树高应蔽芾，六如亭在且登临。西江冰玉家声远，侧耳南风听好音。
赠薛东湖
牟巘五（宋代）

悠哉东湖水，不迎亦不随。
相对澹无谈，可以乐我饥。
秋夜池上作
陆游（宋代）

短发飕飕病骨轻，临池闲看露荷倾。
月明何与浮云事，正向圆时故故生。
授转运使罢州端居述怀
蔡襄（宋代）

被诏领均漕，前解闽州符。
掩关谢来宾，释然舍攀拘。
日晏眠空斋，啼禽在高梧。
神情已欣欣，痾恙还轻苏。
暂閒固自适，况与尘滓殊。
勿乐夸毗子，开眼趋畏途。
投身试罗网，反用腴妻孥。
精虑成长谣，鉴此非迷愚。
和新州端老
胡铨（宋代）

平生不识澥渤岛，入海要看蓬莱山。
向来同是灾荒客，今我海南君海北。
咏史上·魏相
陈普（宋代）

贾生晁错总佻轻，博陆营平亦好兵。
地节三年谁作相，胡天汉地各春生。
次韵司封使君和程给事越来溪三章 其一
朱长文（宋代）

溪色如蓝照舳舻，越王金璧献姑苏。馆娃宫里长高枕，不觉舟师到国都。
秦太虚出鲁直所寄诗因次其韵
李之仪（宋代）

别子又春杪，幽怀谁与欢。返复事远途，缭绕如理绵。

家山虽入眼，尚疑隔晨烟。破闷得子诗，鸣鸡还到船。

追随日苦短，容易悲长年。犹能共一辙，植足临天旋。

下泽政有味，万户自我捐。唯有不舍心，常如俯奔川。
提刑张司封同年垂访别郡以诗为谢
宋庠（宋代）

天圣光华第二春，与君同日脱凡鳞。
何知素领分符地，却见青云共榜人。
千重使移行府重，一觞欢伯故俦亲。
言诗击节兼风义，且欲因声附翠珉。
雨中简孙文辅
章甫（宋代）

多病愁阴晦，长贫惯寂寥。
一江云漠漠，十日雨潇潇。
蛙黾夸秋水，鱼虾趁晚潮。
新来疏酒盏，颇觉负清宵。
梅林即事四首
刘应时（宋代）

竹坞松溪雪半埋，兴来无处著吟怀。
茅檐尽出横斜影，寂寞黄昏月上阶。
淳熙四年二月既望静江守臣张某奉诏劝农于郊
张栻（宋代）

粤以今日，劝相干郊。
乃作此诗，以懋尔劳。
望江南
陈楠（宋代）

丹已返，四转运行阴。逢六闭藏阳户气，三关全透合丁壬。龟游任浮沉。

时出入，无碍贯他心。游戏神通常出面，圆光周匝绕千寻。寒暑不相侵。
搔首
周衡（明代）

搔首踟蹰日，无言对暮云。书从江上去，春向雨中分。

蔓草滋吴苑，楼船壮楚军。老成徒远虑，舆论正纷纷。
侍香金童
贺铸（宋代）

楚梦方回，翠被寒如水。尚想见、扬州桃李。姿秀韵闲何物比。玉管秋风，漫声流美。

燕堂开，双按秦弦呈素指。宝雁参差飞不起。三五彩蟾明夜是。屈曲阑干，断肠千里。
送崔谕德致政东归
权德舆（唐代）

天子坐法宫，诏书下江东。懿此嘉遁士，蒲车赴丘中。

褐衣入承明，朴略多古风。直道侍太子，昌言沃宸聪。

岩居四十年，心与鸥鸟同。一朝受恩泽，自说如池龙。

乞骸归故山，累疏明深衷。大君不夺志，命锡忽以崇。

旭旦出国门，轻装若秋蓬。家依白云峤，手植丹桂丛。

竹斋引寒泉，霞月相玲珑。旷然解赤绶，去逐冥冥鸿。
雨后游华严川马上作
文彦博（宋代）

雨后城南路，无泥未有尘。因观曲江树，更忆杏园春。

草色遥侵水，山光翠逼人。劭农兼访古，揽辔缓朱轮。
颂古九十八首
释印肃（宋代）

百丈澄潭彻底，妙高峰涌洪波。
沩山应不胡吹，饥饱莫令放过。
由张秋至汶上口号四首 其一
姚鼐（清代）

汶川千里路漫漫，三峡船如上闸难。篷底春风九十日，谷城山隔缺堤看。
潞河别刘咸仲吏部
钱谦益（清代）

别绪乡心浩莫分，潞河风雨帝城云。能容放废惟良友，未忘京华为圣君。

衰鬓数茎还去国，秋风一叶又离群。《渭城》歌罢休垂泪，逐客年来实绝闻。
题西湖山岩二首 其二
林㟽（宋代）

坐对高舂放晚衙，舂米和石也穿芽。鸥边云阔三千顷，树杪烟穿数万家。

贮月未圆松琐碎，怯风无力竹攲斜。叮咛好护湖山景，养得阴成宿莫鸦。
沁园春·老子当年
许有壬（元代）

老子当年，壮志凌云，巍科起家。被尘嚣沸耳，鏖成重听，簿书眯眼、攻作昏花。天上归来，山中绝倒，部曲黄牛鼓吹蛙。闲宫好，判园丁牧竖，一日三衙。平生几度天涯。恰舣住飘飘泛海槎。向竹林苔径，时来教鹤，山泉石鼎，自为烹茶。庭下花开，楼头雨霁，尽着春风笑鬓华。功名事，问西山爽气，多少烟霞。
听僧昭素琴
苏轼（宋代）

至和无攫醳，至平无按抑。不知微妙声，究竟从何出？

散我不平气，洗我不和心。此心知有在，尚复此微吟。
雪意
朱熹（宋代）

向晚浮云四面平，北风号怒达天明。寒窗一夜清无睡，拟听杉篁叶上声。
与诸同年贺座主侍郎新拜太常同宴萧尚书亭子
白居易（唐代）

宠新卿典礼，会盛客徵文。不失迁莺侣，因成贺燕群。

池台晴间雪，冠盖暮和云。共仰曾攀处，年深桂尚熏。
江神子 水涸泊舟严岸
汪斌（元代）

停桡严濑画桥边。水涓涓。鹭翩翩。午热追凉，穿竹强留连。无奈日□□欲暝，吹短笛，＊新蝉。家山只在水家源。隔云天。恨萦牵。愿得甘霖，逐日＊归船。惟有紫阳溪山月，随着我，伴愁眠。
朱村道中
赵蕃（宋代）

绿竹人家近小塘，暮秋村酿熟村场。
我行甚亟忘休歇，孤负木犀来往香。
仙迹岩题诗二十三首·天柱泉
佚名（宋代）

大涤之西一穷生，源高樵者只闻声。
汲泉烹茗多甘味，内隐丹砂赤更清。
寻僧不遇
姚合（唐代）

入门愁自散，不假见僧翁。花落煎茶水，松生醒酒风。

拂床寻古画，拔刺看新丛。别有游人见，多疑住此中。
承恩出塞留别扬州诸故人
卢见曾（清代）

解网深仁且莫论，孤臣犹在识天恩。三年便许朝金阙，万里何天出玉门。

沙暗阴山秋猎壮，雪明瀚海夏裘温。多情应信扬州月，直送征轮到塞垣。
登高丘望远海
李复（宋代）

登高望远海，冥冥湿天际。百川趋东南，奔腾卷厚地。

自从开辟来，溶渟不可计。浩浩无增亏，周流在一气。

怒风驾高浪，雪山寒赑屃。飞火掣电光，神怪时出戏。

却疑蓬莱峰，只是鲛人髻。会当见清浅，乘月弄兰枻。

去问蟠桃花，结根几千岁。
呈户部李尚书二首 其二
韦骧（宋代）

三纪光阴疾若驰，一身孤宦亦逶迤。人疑碌碌非奇节，谁信逶逶足有为。

白发精神怜晚景，青云志气慊卑枝。门阑此日蒙优遇，可是囊中颖脱时。
题许侯藏临江杨万户所燕饯诗后
刘崧（元代）

山城过雨净泥沙，官马侵星早趁衙。讼牒不来惊日永，秋云亭下看飞花。
送朱季公守封川
楼钥（宋代）

乡评久说雁行贤，剖竹封川与剑川。
不用对床风雨约，政成同取旧青毡。
同才仲入山有怀奇仲
刘子翚（宋代）

客至那容懒，牵筇入翠萝。
山光知雨过，野色见秋金。
妙语时相夺，微吟只自哦。
吹埙来独晚，此日恨如何。
夏日李公见访
杜甫（唐代）

远林暑气薄，公子过我游。
贫居类村坞，僻近城南楼。
旁舍颇淳朴，所须亦易求。
隔屋唤西家，借问有酒否？
墙头过浊醪，展席俯长流。
清风左右至，客意已惊秋。
巢多众鸟喧，叶密鸣蝉稠。
苦遭此物聒，孰谓吾庐幽？
水花晚色净，庶足充淹留。
预恐樽中尽，更起为君谋。
送鲜于子骏还朝兼简范景仁
苏辙（宋代）

蜀中耆旧今无几，相逢握手堪流涕。
倦游潦倒不还家，旧俗陵迟真委地。
钱荒粟帛贱如土，榷峻茶盐不成市。
诗书乡校变古法，节行故人安近利。
欲归长恐归不得，归去相欢定谁是。
低徊有似羊触藩，眷恋仅同鸡择米。
中山先生昔所爱，南都摄尹私相喜。
穷冬夜长一事无，灯火相従夜深睡。
读书万卷老不废，感寓百篇深有意。
俗吏惟知畏简书，穷途岂意逢君子。
春风归骑忽西顾，平日高谈应且止。
朝骑疋马事朝谒，莫就一床寻梦寐。
犹有城西范蜀公，买地城东种桃李。
花絮飞扬酒满壶，谈笑従容诗百纸。
红尘暗天独不知，白首相看两无愧。
古人避世金马门，何必柴车返田里。
次韵丁大监见怀
魏了翁（宋代）

行藏去就各随时，敬怒嫌疏忍奋飞。
正怕霜严天宇净，敢夸舟奋月明归。
生松有梦还公固，化鹤何心驻令威。
独抱遗编看千古，昔人历历未应非。
醴泉歌
张元孝（宋代）

君不见齐城城西范公泉，曾照当年范公影。
范公一去不复返，异时此地成佳景。
先贤口泽气尚存，甘棠璐遗爱谁能并。
貌公遗像龛公泉，千年恒对佗山岭。
惟有此山见此公，后乐不废林泉景。
古来豪杰宦辙经，山川草木皆引领。
不独照耀翰墨光，抑且品题丹青炳。
顾予昔忝宗伯省，谐世无术伤骨鲠。
一年谪官此羁栖，数向寒泉挽修绠。
冰壶日日潄，涓滴解使心常醒。
平生颇味海内水，此与金山可并骋。
膏泽定有鬼神护，清流自与乾坤永。
忽复飘然当去兹，泉声引韵若为哽。
坎洼讵测源流深，鸟鹊空噪梧桐冷。
君不见古人饮水必廉泉，临流洗耳须清颍。
嗟哉此水可洗心，往来祠下宜深省。
有怀长沙知识呈钦夫兄弟 其五
张孝祥（宋代）

洛阳家世邢郎子，间止逍遥自在身。病肺秋来定苏眚，可能乘兴到沙津。
虞美人·二年浏水司征榷
郭应祥（宋代）

二年浏水司征榷。小却平戎略。征衫指日去朝京。恰恰一江新渌、可扬舲。诗工画妙俱臻极。到处留真迹。一尊莫惜暂停桡。不待离歌唱彻、已魂销。
荷叶杯 落叶
许淑慧（清代）

落叶阶前堆积。悽恻。帘捲夕阳红。一番浓绿又成空。

那不怨西风。

岑寂画廊闲绕。秋老。楼上月朦胧。新愁旧恨万千重。

断肠晚烟中。
吴节妇
陈光世（明代）

满天风雨怨嫠居，铅饰香容怯暗疏。湘浦月明閒宝瑟，柏舟诗就泣仙图。

曾经玉粒吹公餗，每向金鼒煮霍餔。欲寄九泉贞骨誓，几回灯下矢心书。
次韵圣谟见寄二首 其二
周紫芝（宋代）

青衫几痴儿，敛版上公府。固应横海鲸，不可污池罟。

高才乏近用，初不异今古。功名亦偶然，惨戚良自苦。

富贵如公等，唾手自可取。
奉酬袁使君高春游鹡鸰峰兰若见怀
皎然（唐代）

鹡鸰中峰近，高奇古人遗。常欲乞此地，养松挂藤丝。

昨闻双旌出，一川花满时。恨无翔云步，远赴关山期。

跻险与谁赏，折芳应自怡。遥知忘归趣，喜得春景迟。

已见郢人唱，新题石门诗。
岳阳楼
黄公度（宋代）

后乐先忧记饱观，兹楼今始得凭栏。
吐吞五水波涛阔，出纳三光境界宽。
黄帝乐声喧广宙，湘君山影浸晴澜。
江山何独助张说，收拾清晖上笔端。
过融上人兰若
綦毋潜（唐代）

山头禅室挂僧衣，窗外无人溪鸟飞。
黄昏半在下山路，却听钟声连翠微。
感兴二十七首 其十一
方一夔（宋代）

旧籍占东南，相去天一握。曩闻大瀛海，出缩几蜗角。

欲说耳目隘，欲涉关河邈。离合自有时，甫见一南北。

逝将摆世事，羽化骑鸾鷟。朝行过夷门，暮去宿易涿。

三晋多权谋，邹鲁守经学。人生出与处，相逢饱商榷。

弃捐何足惜，无为误奇璞。
柳絮
李基和（清代）

孤负当年咏雪人，沾泥糁径总成尘。却怜一样风吹去，偏是飞花堕锦茵。
题仲逸宣教廓境图
释昙华（宋代）

太清之云，镜中之尘。
从无住本，廓应如春。
妙玄不动，示现无垠。
廓世普入，孰妄孰真。
现成公案，岂费精神。
当头一著，坐断要津。
次韵元裕同游东山佳什东坡所谓爱此小天竺即其地也
李光（宋代）

东坡谪蛮荒，梦想两天竺。哦诗寄东山，妙响振林麓。

作祠卫公旁，一杯奠椒浆。相望柳柳州，追配韩潮阳。

怀人空陨涕，亭榭今荒墟。溪山不改色，松声契真如。

嗟余麋鹿姿，惯逐渔樵伴。平生铁石肠，那复置冰炭。

寻山得佳侣，聊遂幽人意。登临有遐瞩，俯仰观此世。

君为丞相孙，仕作渊明清。一枰可消忧，五字堪析酲。

人生各有役，诗棋岂妨道。闭户朝黄庭，习气终一扫。
子陵祠堂
宋无（元代）

一见故人归去来，渔竿不肯傅三台。
汉陵今日无抔土，惟独先生有钓台。
题兰窗别号
利仁（明代）

楚畹当时碧，书斋太古情。善人居此室，事业老儒生。

有草虽同伍，无花可比馨。援琴望鲁谷，意气复相倾。
桂殿秋 其一 秋宵
吴绮（清代）

梧叶冷，柳荫斜。新月横拖一缕霞。青天亦有霜娥怨，独恨狂夫不忆家。
赠解学士
王汝玉（明代）

忆昔先皇临紫极，轺车屡降徵山泽。君时年少挟奇才，徒步观光来上国。

万言策进蓬莱宫，剑花出匣森词锋。九重非常赐颜色，一朝声誉凌长虹。

玉堂初秉丝纶笔，金豸俄迁乌府秩。廷臣俊乂数千人，当代谏书推第一。

殿前端立近宸旒，西风雕鹗横清秋。片言直折田丞相，几度请斩安昌侯。

贵戚勋臣金与霍，终年陪从亲帷幄。长安市上多家奴，一日闻风皆胆落。

天恩旋许归宁亲，放迹西江山水滨。长读南陔采兰句，绣衣晴炫斑衣新。

阳春明月秋风夜，忆簉鹓行侍龙驾。中天回首五云高，清梦长飞双阙下。

鼎湖白日叹龙升，君亦仓皇西北行。孤臣遥望帝乡远，血泪如雨沾长缨。

万里栖栖复归日，弊裘羸马无人识。玄都观里看桃花，总是刘郎后来植。

我皇继统传万年，囊括四海收英贤。贾生遂膺宣室召，诸葛不顾南阳田。

含香重入銮坡直，屡草丹书宣帝德。金鸡衔出紫泥书，莲炬照还青琐夕。

先皇盛业超虞唐，命君纪述开秘藏。编成再拜献中禁，敕赐文绮兼绯黄。

万机燕閒宫漏夕，东阁西清常侍侧。恭承顾问进嘉谟，上补衮衣无阙职。

明良际合古今稀，况复两朝蒙眷知。子房一遇赤龙子，倒海倾心山不移。

嗟余识君虽恨晚，君常顾我多青眼。大夫倾盖即情亲，结交何必论深浅。

劝君松柏励贞心，岁晚不为霜霰侵。投躯尽悴报明主，袖拂五湖烟水深。
弃妇吟
魏锡曾（清代）

女子惮远适，临别常依依。忆昔妾来此，掩泪牵母衣。

朝别父与母，夕见姑与舅。区区一寸心，生死为君妇。

采桑起执筐，洗手归作羹。三岁靡室劳，归宁且未遑。

归宁且未遑，嗣君适远道。晨昏贱妾侍，颇谓妇窈窕。

吁嗟泰山阿，长松萦女萝。吁嗟彼何人，中乃施斧柯。

东家有贤女，鸳鸯新结侣。人生实有命，伤余何妒女。

木落无还枝，妇弃无还期。但祝舅姑寿，妾请从此辞。

念君隔两地，思君落双泪。妾去君心伤，愿君遣情累。

褰裳登长途，回首见小姑。小姑哽不语，无力回嫂车。
杨庭秀寄南海集
陆游（宋代）

飞卿数阕峤南曲，不许刘郎夸竹枝。
四百年来无复继，如今始有此翁诗。
送屷侍者见雪岩
释月涧（宋代）

仰山作梦梦未醒，噡语如今转更乔。识得渠侬穷伎俩，跨门先倒用藤条。
同余方叔龚南才纳凉于筠谷竹间题五十六字
陈文蔚（宋代）

蹑险扪萝策短藜，翠微深处有幽棲。
风常拂面炎凉变，事不关心得丧齐。
白酒携来云外饮，新诗留向竹间题。
相陪尽日馀清兴，犹自徜徉玩碧溪。
春残
张藻（清代）

棐几熏炉百衲琴，绿阴门巷昼沈沈。春来小苑无人扫，花落窗前一寸深。
中秋
方岳（宋代）

月出未出山苍苍，明毫倒射生寒芒。
光摇林彩已奇怪，月时犹在青山外。
一杯两杯呼出来，仰天喝云云未开。
冰轮碾上何人推，天凉如水青如苔。
不知今我何如哉，冰撑雪拄胸崔嵬。
欲飞上天{左奭右斗}斗魁，手取蟾蜍探泼醅。
醉眠老兔秋毡毸，下视茫茫青作堆。
今人不见古时月，古月长照今人哀。
繇来今古一丘貉，安用老滴成琼瑰。
如此佳月能几回，搔吾鬓已霜皑皑。
李白如在三百杯，与骑鲸鱼游九垓。
干越亭
王洞（宋代）

越国启封后，余地连吴楚。
事著因一时，留名遂千古。
句
释若芬（宋代）

不是老僧亲写，晓来谁报平安。
相和歌辞。怨诗三首
李暇（唐代）

罗敷初总髻，蕙芳正娇小。月落始归船，春眠恒著晓。

何处期郎游，小苑花台间。相忆不可见，且复乘月还。

别来花照路，别后露垂叶。歌舞须及时，如何坐悲妾。
橘
李洪（宋代）

皇树擅芳传楚颂，厥包锡贡纪荆扬。
逾淮易质从为枳，书尾重荆未降霜。
四老何须隐商岭，千奴谁为种龙阳。
遥怜陆绩怀嘉实，归奉慈颜满袖香。
次韵樊伯撝见贶
陈著（宋代）

自笑我何如，叨年八十余。
户门觉老病，梅竹护穷居。
拙计信天鸟，残生减水鱼。
时将一字命，仰卧向空书。
苏州李中丞以元日郡斋感怀诗寄微之及予，辄
白居易（唐代）

白首余杭白太守，落魄抛名来已久。一辞渭北故园春，
再把江南新岁酒。杯前笑歌徒勉强，镜里形容渐衰朽。
领郡惭当潦倒年，邻州喜得平生友。长洲草接松江岸，
曲水花连镜湖口。老去还能痛饮无，春来曾作闲游否。
凭莺传语报李六，倩雁将书与元九。莫嗟一日日催人，
且贵一年年入手。
闺情
韩偓（唐代）

轻风滴砾动帘钩，宿酒犹酣懒卸头。但觉夜深花有露，

不知人静月当楼。何郎烛暗谁能咏，韩寿香焦亦任偷。

敲折玉钗歌转咽，一声声作两眉愁。
喜晚香辞幕府归出示新诗留饮
邵锦潮（清代）

千尺流泉百尺松，白云丹嶂自从容。偶同麋鹿游城市，终觉鶢鶋厌鼓钟。

句就烟霞频出手，醉馀磈垒肆填胸。明朝便蜡寻山屐，到处随君蹑旧踪。
二游诗。任诗
皮日休（唐代）

任君恣高放，斯道能寡合。一宅闲林泉，终身远嚣杂。

尝闻佐浩穰，散性多儑bY.欻尔解其绶，遗之如弃靸。

归来乡党内，却与亲朋洽。开溪未让丁，列第方称甲。

入门约百步，古木声霎霎。广槛小山欹，斜廊怪石夹。

白莲倚阑楯，翠鸟缘帘押。地势似五泻，岩形若三峡。

猿眠但腽肭，凫食时啑唼。拨荇下文竿，结藤萦桂楫。

门留医树客，壁倚栽花锸。度岁止褐衣，经旬唯白vS.

多君方闭户，顾我能倒屟。请题在茅栋，留坐于石榻。

魂从清景遛，衣任烟霞裛.阶墀龟任上，枕席鸥方狎。

沼似颇黎镜，当中见鱼眨。杯杓悉杉瘤，盘筵尽荷叶。

闲斟不置罚，闲弈无争劫。闲日不整冠，闲风无用箑。

以斯为思虑，吾道宁疲苶.衮衣竞璀璨，鼓吹争鞺鞳.

欲者解挤排，诟者能詀讘。权豪暂翻覆，刑祸相填压。

此时一圭窦，不肯饶阊阖。有第可栖息，有书可渔猎。

吾欲与任君，终身以斯惬。
湘月
董嗣杲（宋代）

莲幽竹邃，旧池亭几处，多爱君子。醉玉吹香还认取，忙里得闲标致。心逐云帆，情随烟笛，高会知谁继。宵筵会启，蓦然身外浮世。

因见杜牧疏狂，前绿梦里，谩蹙双眉翠。香满屏山春满几，炉拥麝焦禽睡。月落梅空，霜浓窗掩，两耳风起。艳歌终散，输他鹤帐寐。
酬赵山中
释居简（宋代）

壶公云雨上，秀整压全吴。白眼嫌人俗，玄裳笑鹤癯。

对吟酬蟋蟀，独酌泛茱萸。待赋归来后，商量觅镜湖。
梦游径山值雪拥炉赋诗
施枢（宋代）

雪天元自冷，何况是山中。
双径冲寒雾，千林战晚风。
室中人已定，炉内火常红。
万事皆如梦，谁知梦亦空。
挽蔡公南别驾二首
黄公度（宋代）

膴政渐遐俗，清风律懦夫。
人怜埋玉树，谁复奠生刍。
赋寿无三甲，传家有二雏。
经纶才不展，身世一长吁。
以红碧二色桃花送务观
周必大（宋代）

碧云欲合带红霞，知是秦人洞里花。
俗眼只应窥燕麦，不如送与谪仙家。
谢陆梅磵曹靖庵见和拙稿
顾逢（宋代）

梅磵先赓三体句，靖庵又和五言诗。
不知二稿流传后，能续君诗更有谁。
泛海咏雾
刘基（明代）

海上苦多雾，北风吹更长。才交积水气，巳翳太阳光。

浅乱洲渚色，深迷鸿雁行。神奸冯出入，君子慎周防。
累夜读武经总要慨然思陈叔易寄予嵩阳读水经之句因用其韵作寄叔易此公相与倡和最多于此诗则每诵之 其一
晁说之（宋代）

蝶笑蜂须飞有声，梅嫌柳眼众人青。今朝消息君知否，荒塞寒灯读武经。
咏田家
聂夷中（唐代）

二月卖新丝，五月粜新谷。
医得眼前疮，剜却心头肉。
我愿君王心，化作光明烛。
不照绮罗筵，只照逃亡屋。
回首
卢德仪（清代）

忆昨避乱时，严冬彊就道。风尘猿鹤惊，寄庑何草草。

虽曰非家乡，安居亦大好。谁知弥月间，入山恐不早。

爨火断无温，雪冷前山皓。浮生四十年，两度干戈扰。

生恐忧患多，朱颜不自保。回首望高堂，凄然已垂老。

閒閒上高楼，山远楼与齐。绿竹罩春霭，子规啼复啼。

有时微雨过，芳草何萋萋。耕夫荷锄来，款款晴一犁。

风景岂不佳，所伤客邸栖。回首望家园，嗟哉云与泥。
七夕遇雨访石堂先生 其一
熊鉌（元代）

今宵无月烛，鬃瓢泻银河。谁言滂沱泪，恨此离别多。

尔会亦云数，吾感亦如何。
筇杖
葛庆龙（宋代）

白发慵巾短短衣，闲行斜倚小筇枝。
自家弄影犹痴绝，只似初骑竹马时。
阮郎归
苏庠（宋代）

西园风暖落花时。绿阴莺乱啼。倚阑无语惜芳菲。絮飞蝴蝶飞。

缘底事，减腰围。遣愁愁著眉。波连春渚暮天垂。燕归人未归。
寄邓升仲作四首 其三
黎邦琛（明代）

平生肝胆向谁论，一顾长怀伯乐恩。已许此身酬国士，肯将长剑负夷门。
寄题李水部
司马光（宋代）

茅茨临素浐，沃野带长林。日永一堂静，草生三径深。

消忧何用酒，为乐不须琴。扰扰市朝客，无人知此心。
秋日杂兴六首 其二
范成大（宋代）

夕阳下桑柘，馀晖挂西山。西山在何许，冉冉紫翠间。

綵云无朝昏，绿萝竟暄寒。昔与霞上人，同跨双飞翰。

上凌紫霄峰，下弄白石湍。风吹堕渺莽，及此行路难。

佳人应望予，我岂真忘还。
重遣 其二
李振钧（清代）

跋涉经年返故庐，漫空风雪挽桓车。影堂设奠人何处，爆竹声中又岁除。
句 其十六
王安中（宋代）

来踏三湘雪，归回八桂秋。人忘五岭热，山似九华尤。

日月通南极，星河带北流。
闲昧
陆游（宋代）

身似枯禅谢世麈，岂容收歛强冠巾。
庾郎三韭不妨饱，晏子一裘何恨贫？栖冷每怜鸡唱早，云开初见月痕新。
闲中有味君知否，熊掌驼峰未是珍。
冬夜宿野人家，床无帏幕，屋破而多风，取积草障之，乃戏曰此汝家草屏风也，索句遂题
蒋锡震（清代）

不藉籧篨自作扃，避风应笑肉为屏。似渠雅制谁宜称，合号乾坤一草亭。
忆江南 其一 舟行淮阳高宝间，即事
易顺鼎（清代）

江北好，牧笛杂渔讴。平底橛头船放鸭，高前丸髻笛呼牛。

画出野塘幽。
岁暮
胡慎仪（清代）

岁暮崔寒景，凄然自掩扉。眼花看字小，身瘦觉衣服。

异地人情薄，家乡鱼雁稀。一心无著处，空复忆庭闱。
颂古五十五首
释绍昙（宋代）

一块郴州铁，浑仑擘不开。
轮车槌击著，雪刃暗飞来。
古琴吟
邵雍（宋代）

长随书与棋，贫亦久藏之。
碧玉琢为轸，黄金拍作徽。
典多因待客，弹少为求知。
近日僮奴恶，须防煮鹤时。
三月二十九夜二更杭火焚花巷寿安坊至四月一
方回（元代）

倾国倾城夸美色，千金万金供首饰。
武林城中花巷名，绍兴年前人未识。
亮死瓜洲再讲和，巷名一为栽花窠。
象珠翠玳玉笄外，紫紫红红裁绮罗。
是时永嘉有佳士，叹嗟花巷名太侈。
繁华渐盛古朴衰，书谓乡人非美事。
谁知骜集一朝非，妇鬟女髻弥芳菲。
冠梳簪珥向晓卖，百伪一真无关讥。
戊戌年冬十月十，爇此阛闠成瓦砾。
岂料郁攸再作崇，庚子春残小尽日。
一十六度蓂荚新，两见焦头花巷人。
买卖假花牟百利，坐此得罪于神明。
君不见九重一言轩轾易，头白纷纷无忌讳。
人人一朵牡丹春，四海太平呼万岁。
答友人二首
戴仔（宋代）

说经蠡测海，且欲付家藏。
难为越言雪，徒令鬓似霜。
荷君心见许，雇我道非长。
若肯嫔王内，当为时世装。
水仙花 其二
王谷祥（明代）

瑶环月下鸣，翠带风中举。胡然洛浦神，胡然汉滨女。
大惭愧门诗
王融（南北朝）

兰室改蓬心，旃崖变伊草。丹青有必渝，丝皪岂常皓。

曲辕且绳直，诡木遂凋藻。一篑或成山，百里倦中道。

隆汉乃王臣，失楚信元保。勉矣德不孤，至言匪虚造。
田家杂诗 其二
戴鉴（清代）

种瓜陇土平，沤麻塘水满。农月田事多，作苦讵能免。

侵晓草际田，卓午林下饭。日淡禾黍墟，好风泠然善。

鸡犬近方识，桑柘遥莫辨。长歌笑语归，荒途夕阳晚。
汴之水三章送淮南提刑李舍人
梅尧臣（宋代）

汴之水，入于泗，
黄流清淮为一致。上牵下橹日夜来，
千人同济兮万人利。利何谓，
国之漕，商之货，
实所寄。
春林
沈辽（宋代）

春林日已繁，隔我遥山青。下帘成幽卧，野鸟鸣嘤嘤。

鸟鸣有时息，春林亦衰寂。生物自环转，何心翻戚戚。
题渔家壁
李之仪（宋代）

卖酒罾鱼止数家，卜邻还在水之涯。扁舟定向桃源去，斜日红开两岸花。
小山堂赋荔枝酒 其二
全祖望（清代）

闻道三年后，芳膏变墨香。风尘感缁素，物态反苍黄。

守白应难久，通元别有方。劳君且封闭，莫漫倒樽尝。
钗头凤·世情薄
唐琬（宋代）

世情薄，人情恶，雨送黄昏花易落。晓风干，泪痕残。欲笺心事，独语斜阑。难，难，难！
人成各，今非昨，病魂常似秋千索。角声寒，夜阑珊。怕人寻问，咽泪装欢。瞒，瞒，瞒！(装 通：妆)
寄当路
劳孝舆（清代）

扫迹风尘厌曳裾，嵇康新广《绝交书》。白头久笑河东豕，烧绝终惭瀚海鱼。

腊雪多情同冷淡，春风何意更吹嘘。年来袖刺手生字，终恋南山一敝庐。
青梅
梅尧臣（宋代）

梅叶未藏禽，梅子青可摘。
江南小家女，手弄门前剧。
齿软莫胜酸，弃之曾不惜。
宁顾马上郎，春风满行陌。
禅人写真求赞
释正觉（宋代）

说也说不破，画也画不成。
慷慨鼻气通快，清閒眉棱觉轻。
静不得像，动不流情。
十方三世无安处，历历诸缘头上行。
折槛行送沈纯父北上
胡应麟（明代）

北风动地捲霜雪，沈子严装候明发。白马银鞍走燕市，天子召见黄金阙。

忆昔丁丑年中事，呜呼已往难陈说。纲常万古忽如线，沈子旁观眦双裂。

三年忍蔑父母爱，七尺自与妻儿诀。飞书一夜上明主，百辟苍皇胆俱慑。

宫闱动色问忠悃，乞得残躯傍南粤。茫茫大海天欲尽，野魅山魈共生活。

铜柱频更伏波戍，铁衣乱洒羁臣血。桄榔叶底托馀荫，豆蔻枝前赋鶗鴂。

鬓毛五载凋欲尽，意气千钧莽难折。离骚熟读引斗酒，怒击青萍唾壶缺。

云雾朝披博罗顶，星斗夜摸空同峡。归来笑拥绿衣女，卢橘杨梅照红颊。

朝云已去学士还，瘴雨蛮烟护荒碣。精忠大节岂重睹，文藻风流颇颃颉。

乾纲一振壬午岁，地辟天开走狐孽。徵书九道发燕邸，尽起龙干布朝列。

是时沈郎奉明诏，长啸扁舟返西浙。逡巡故国拜丘垄，问寝高堂痛离阔。

县官日夜戒行李，驿使交驰讯车辙。男儿肯作里中老，直臣更树台端节。

同时吴赵艾与邹，騄駬飞黄并腾踏，沈郎讵得终岩穴。

天上仙查溯河汉，腰下刀环耀明月。扬鞭再过五陵豪，击筑重招蓟门侠。

蓟门楼殿花三千，尚记公车抱长铗。对策明光亦草草，敝履短衣行䠥𨇨。

中原邂逅吾共尔，白眼红颜寸衷合。诵余连璧心已醉，示我郊居思横发。

苍茫大雪华阳街，拂袖徐生馆中别。风尘倾盖古则有，宇宙论心近谁洽。

即今汝燕余复越，抗手胡能不悲咽。沈伯子，酌汝蒲萄之美酒，系汝珊瑚之宝玦。

一言赠汝中自知，此去中外望掀揭。儿童走卒尽道汝，凛凛刚肠石与铁。

腰金拖玉宁汝事，义胆忠肝岂虚设。三公九列贵易保，万姓千秋口难辍。

重华尚纳大禹戒，仲甫亦补周王阙。朝多善政禄可飧，事有当言槛仍折。

风云况遇大行日，努力群龙树勋业。竹帛旂常两光绝，一旦抽身蚤林樾。

丈夫出处须伟烈，呜呼丈夫出处须伟烈，异日儒生秉鈇钺。
闻盗
方回（元代）

全吴称富庶，一水忽萧条。
稍辱君公察，焉容盗贼骄。
浦荒橐物谢，田落介虫饶。
见说塘西路，人家总被烧。
读吟啸集
彭秋宇（宋代）

力支大厦炯孤忠，太息黄旗运不东。
天若有情虹贯日，人谁不死气凌空。
倍增晁董儒科重，可与夷齐史传同。
地位九分人物好，更于何处觅英雄。
二月己亥晓出城
彭汝砺（宋代）

淡云斜月晓昏昏，风物迟回认故园。竹叶密藏林下寺，桃花低映水边村。
早春书怀寄李少府仲宣
皎然（唐代）

早年初问法，因悟目中花。忽值胡雏起，芟夷若乱麻。

脱身投彼岸，吊影念生涯。迹与空门合，心将世路赊。

东田已芜没，南涧益伤嗟。崇替惊人事，凋残感物华。

知君过我里，惆怅旧烟霞。
闻辩才法师复归上天竺以诗戏问
苏轼（宋代）

道人出山去，山色如死灰。
白云不解笑，青松有余哀。
忽闻道人归，鸟语山容开。
神光出宝髻，法雨洗浮埃。
想见南北山，花发前后台。
寄声问道人，借禅以为诙。
何所闻而去，何所见而回。
道人笑不答，此意安在哉。
昔年本不住，今者亦无来。
此语竟非是，且食白杨梅。
春晚同应之偶至普明寺小饮作
欧阳修（宋代）

偶来林下径，共酌竹间亭。积雨添方沼，残花点绿萍。

野阴侵席润，芳气袭人醒。禽鸟休惊顾，都忘兀尔形。
梅花集句 其二十
李龏（金朝）

月会深情借艳开，相逢月下是瑶台。断崖绝壑元无主，嫁与春风不用媒。
闲怨（一作闺怨）
孟郊（唐代）

妾恨比斑竹，下盘烦冤根。有笋未出土，中已含泪痕。
病酒宿土坊驿
陆游（宋代）

少时见酒喜欲舞，老大畏酒如畏虎。
一日饮酒三日病，客路那畏夜闻雨。
雨声萧萧宿空堂，不寐始知更漏长。
卖药思从伯休隐，爱花却笑拾遗狂。
秋日刘邻初招集罗山堂话榕城旧胜 其一
黄任（清代）

提封汉代古诸侯，百越岩疆百雉楼。旗鼓对开天半壁，女牛分拱海东瓯。

山藏城内皆三岛，水到门前即十洲。多少衣冠来避地，至今名胜擅风流。
还自鼓山过鳝溪游大乘榴花洞瞻礼文殊圣像漫成三首 其一
李纲（宋代）

一派寒流作小溪，松篁深处有丛祠。千年鳝骨专车在，百丈灵丛瀑布垂。

粳稻丰穰欣岁乐，笳箫清咽报神私。更将小雨为滂润，正是农夫播麦时。
赠质上人
杜荀鹤（唐代）

枿坐云游出世尘，兼无瓶钵可随身。
逢人不说人间事，便是人间无事人。
次韵林辨之长官送别之什
郭祥正（宋代）

十年相识迹非疏，今日江亭叹别车。牢落名声谗谤后，支离形影瘴氛馀。

重来仕路谁为援，却返家园欲自如。烟浪一舟无长物，罢官只似到官初。
送人游杭
石延年（宋代）

激激霜风吹墨貂，男儿醉别气飘飘。
五湖载酒期吴客，六代成诗倍楚桥。
水荇渐青含晚意，江云初白向春娇。
前秋亦拟钱塘去，共看龙山八月潮。
偶书
郑刚中（宋代）

何时见池馆，一二佳友生。
酣饮入深夜，竹间灯火明。
既为谊夫赋坟庐诗乃蒙和韵再成十首为谢兼简
郭印（宋代）

仲尼作六经，中遭秦火厄。
毕竟不可磨，尊道而贵德。
登渭桥诗
宗羁（南北朝）

仲山朝饮马，还坐渭桥中。南瞻临别馆，北望尽离宫。

四面衣裾合，三条冠盖通。兰香想和季，云起忆成公。

圯上相知早，鸡鸣幸共同。
闻砧
戴王言（明代）

凉飙吹永夜，片片落清砧。繁杵霜前扣，哀蛩月下吟。

素寒增腕怯，秋冷重愁深。去去边庭苦，宁怜闺阁心。
赤嵌夕照
蔡开春（清代）

古楼濒海远茫茫，夕照犹堪纵眼望。一坞孤城来岛上，百年遗迹在台阳。

帆归别渚澄波现，水映残虹暝色长。为问荷兰留胜概，雄图半壁壮岩疆。
游湘西
邹浩（宋代）

赐还殊无功可论，放逐复向山前奔。道人眸子炯如故，邀我累日游祗园。

御书新閤插霄汉，祝融严拱世所尊。恍然身世脱尘垢，矫若鸿鹄辞笼樊。

是时秋老雨脚断，晴光万里凌朝昏。北辰直下望天阙，纷纷郁郁卿云屯。

綵衣兰膳奉颜色，想见协气还闺门。

雁飞不到竟何许，日冀□□除瘢痕。四年之中两到此，易摇难立怜孤根。

方寸倏忽丛百感，湘源白鹤空盈樽。道人顾我亦无语，但指幡从风际翻。

由来否泰反其类，况逢主圣同羲轩。而今而后戒覆辙，长记崇宁初纪元。
辰州
陶弼（宋代）

草市人朝醉，畲田夜火明。
泷江入地泻，栈道出云行。
挽饶法主
华镇（宋代）

缁服薰修九十春，法筵长为指通津。经窗未冷铜炉火，已作他方应化身。
西湖观梅三首
章谦亨（宋代）

腊寒彻骨越精神，吐尽清香不待春。
华屋芳筵犹恶俗，竹篱茅舍只安贫。
湖烟笼处难藏艳，窗月飞来为写真。
自得孤山题品后，至今偏解恼诗人。
咏以人与天地万物为一体刻印章诗
徐元杰（宋代）

三才中立囿形均，昧者拘拘利乃身。
不道有身皆有血，岂应知我不知人。
其间一物容亏性，是即四肢顽不仁。
洞洞八荒皆我闼，豁然窥见等天真。
杨道中同行而追随不可及闻先
孔平仲（宋代）

紫芝眉宇不可见，一叶小舟如掣电。青山云外半出没，白鸟溪边空绚练。

朝行苍莽带残月，暮宿萧条闻落霰。岂无斗酒为君倾，起望苍波隔长堰。
呈逢宣子
赵蕃（宋代）

叹息逢宣子，频为郡国宾。
人皆说才具，我独爱词人。
邂逅殊方见，凄凉半月春。
但能诗似镜，从使鬓如银。
送丁直谅赴西涧山长
王义山（宋代）

西涧元来只是刘，叶公争取过台州。
退斋赤手来兴复，上水篙撑急向流。
丁未礼部贡院监门次张伯子判院韵兼简正甫判
虞俦（宋代）

槐市同登弟子员，虀盐灯火记初年。
寻春紫承蚬流在，通籍金闺步武联。
眼底要观新事业，笔端犹着旧山川。
夜窗细话行藏处，始信于君有厚缘。
谢恩出偶成
陈琏（明代）

随班晓入谒金鸾，面对天颜咫尺间。身披赐衣深雨露，手提教铎重丘山。

王通千载称高士，杨震当年亦冷官。自愧菲才何以报，平生惟有寸心丹。
糟淮鲌
梅尧臣（宋代）

寒潭缩浅濑，空潭多鲌鱼。
网登肥且美，糟渍奉庖厨。
昔闻渔父贤，尝勉楚人餔。
楚人怀沙死，葬腹千岁余。
今兹有遗意，敢共杯盘疏。
害别袁和叔
孙应时（宋代）

风帆晓影动行装，月淡芙蕖浦溆香。
正想双亲开色笑，不须千里叹凄凉。
随行书卷生涯在，省事官曹气味长。
便为君山问今古，一樽清啸满江乡。
古塞上曲七首 其六
沈鍊（明代）

摩笄山头烽火红，须臾照见数营空。贼来不解传刁斗，何况云台论战功。
柏林寺殿壁吴道子画水
纪迈宜（清代）

赵州画水天下闻，波涛汹汹如崩云。起伏有势壁欲动，世上摹本徒纷纷。

反覆斜正看逾活，胸中万顷倾溟渤。艨艟挂席不敢前，蛟龙夜半争出没。

想当苍茫落笔时，星精旸睒来相窥。奋臂一扫风雨疾，至今元气犹淋漓。

殿宇屡易壁不易，屹然怒浪如山立。微损谁能补化工，常完呵护知神力。

柏林古寺振宗风，金碧巍峨矗半空。画旨通禅方入圣，照耀千古无终穷。

僧繇之龙久飞去，虎头金粟今何处。风尘鞅掌得奇观，如过瞿唐惊滟灏。
浣花女
陆游（宋代）

江头女儿双髻丫，常随阿母供桑麻。
当户夜织声咿哑，地炉豆桑煎土茶。
长成嫁与东西家，柴门相对不上车。
青裙竹笥何所嗟，插髻烨烨牵牛花。
城中妖姝脸如霞，争嫁官人慕高华。
青骊一出天之涯，年年伤春抱琵琶。
题翁粤初姻友约心轩四首并得心字 其二
林熙春（明代）

海上八千里，清轩向日心。凤台凝爽气，雉堞隐芳林。

云卷群峰秀，风和万籁吟。趁时聊适赏，翘首作商霖。
泛舟观雨
张嵲（宋代）

云气交流昼窈冥，疾风吹雨杂荷声。
山随明晦姿横出，舟入渺茫诗渐成。
托迹江湖三亩足，放怀天地一身轻。
衔杯不用嗟羁寓，未必乘槎胜此行。
题织女祠
范某（宋代）

商飙初至月埋轮，乌鹊桥边绰约身。闻道佳期唯一夕，因何朝暮对斯人。
春草
陈德懿（明代）

无人种春草，随意发芳丛。绿遍郊原外，青回远近中。

羃烟粘落絮，和雨衬残红。不解王孙去，凄凄对晚风。
紫骝马四解
汪淮（明代）

绣袜空中起，湘裙风外飞。
倒垂倭堕髻，妒杀路傍儿。
游石湖
张镃（宋代）

几年飞梦越来城，试扣柴荆恰快晴。
松菊正酬閒客意，烟波真快主人情。
黑头据要方行志，绿野当年浪得名。
我亦邻乡值桑柘，访公非为忆莼羹。
示子遹
陆游（宋代）

翁老儿穷不自支，此心幸与古人期。
劳兼薪水奴初去，典到琴人事可知。
药杵无声工忍病，米囷可扫耻言饥。
余年有几须相守，万里烟霄付异时。
爱松堂
王十朋（宋代）

炎炎畏日爱浓阴，穆穆清风爱好音。不独爱松兼爱竹，此君亦有岁寒心。
同孙子直和李参政东园韵十绝
洪咨夔（宋代）

大渡画河余玉斧，祁山破贼只纶巾。
圣贤深意谁能会，满径桃梅又看人。
梨花
舒岳祥（宋代）

新叶轻柔宜与藉，芳心疏散不须茸。
象床骨冷尺春梦，雾阁神清怯晓风。
雨里多情危有泪，月中澄莹望如空。
清明寒食人何处，金谷昭阳事不同。
再和范同年得厅字
韦骧（宋代）

人生难计拟，并合若漂萍。稀阔同年会，萧条古县厅。

冒寒欺雨同，卜夜托龟灵。漏转歌声促，风馀烛烬零。

主樽惭北海，客量过沧溟。愿且留车马，离弦未可听。
相和歌辞。阳春曲
温庭筠（唐代）

云母空窗晓烟薄，香昏龙气凝辉阁。霏霏雾雨杏花天，

帘外春威著罗幕。曲栏伏槛金麒麟，沙苑芳郊连翠茵。

厩马何能啮芳草，路人不敢随流尘。
和任宰元绍见寄十首以归来问信湖山抚摩松菊为韵 其一
吴芾（宋代）

出仕惭无补，长年咏式微。天公怜我意，一旦许来归。
程伯禹母夫人挽诗二首 其二
吕本中（宋代）

旧随贤子后，每得熟严规。未获升堂拜，空成相挽诗。

爵频赐汤沐，寿不到期颐。他日家声在，流传世未知。
赠医相者赵月堂
陈著（宋代）

维摩居士病不起，却向方丈说法无一事。
此证何证无实证，针灸汤药所不治。
子房状貌如妇人，及到筹帷决胜无比伦。
此相何相无实相，骨骼毛颜不足论。
我虽不能学居士，逢人笑语中痛痞。
我虽不能子房，峥嵘自在虚皮里。
落魄道人赵月堂，挟医与相走四方。
肘后有方千金良，眼中有电千里光。
自谓无病不可药，不知我病不在脉。
自谓无人不可相，正恐我形难摸索。
去年相访无一辞，忽焉而去岂其欺。
今年重来又默默，问之不答惟求诗。
汝袖医手缄相口，却要我开诗口落汝手。
一诗赠行聊尔尔，要见我证我相三年后。
游蒲涧呈周帅蔡漕张舶
杨万里（宋代）

胜日从公蒲涧游，万壑声满千崖秋。一径如蛇三百曲，绕尽山腹到山头。

穹岩千仞欹欲裂，仰看飞泉泻云窟。锵成环佩奏成琴，溅作珠玑霏作雪。

步穿危磴攀苍藤，忽上穹岩顶上行。人在半天泉在井，不敢下瞰惟闻声。

只怪前驱深不见，须臾却向前山转。海风吹袖万丈长，海水去人一弓远。

老僧云卧晏未兴，先遣长松夹道迎。小参古殿黄面老，不见旧日安期生。

景泰上方半堵壁，城中望之雪山白。却从景泰望城中，晓日楼台焕金碧。

君不见中流千金博一壶，不如游山饥时粥一盂。

金印系肘大如斗，不如游山倦时一杯酒。安期飞升今几年，祖龙不是不求仙。

至今年年七月二十五，倾城游人来访古。
登洪崖桥与通端三首 其一
释德洪（宋代）

行尽几重添秀，雷奔响落晴空。散坐煮茶为别，云间一径微通。
秋日同季弟归里和韵
汪文桂（清代）

秋深才得返乡闾，弱弟偕行赋《遂初》。衣上辛勤慈母线，箧中珍重故人书。

白云红树堪移棹，万壑千峰拟结庐。到日松楸亲拜扫，山田犹待把犁锄。
渔父
刘植（宋代）

生不事农耕，悠然一舸轻。
沅湘依旧绿，秦汉几回更。
晚脍杂香茝，夜醺歌濯缨。
岂同驰骛者，只欲钓虚名。
暮春送人
无闷（唐代）

折柳亭边手重携，江烟澹澹草萋萋。

杜鹃不解离人意，更向落花枝上啼。
遣载入闽从李守约
黄大受（宋代）

考亭高弟说乌洲，小子何妨作远游。
问学再三勤管贯，立身第一在操修。
机心仅可文章用，邪说毋从释老求。
更做程文须典实，年来华藻近轻浮。
怀秦处度
李彭（宋代）

淮海紫髯叟，长吟独倚风。稍将芸辟蠹，应罢手书空。

拄策旧寒涧，含毫馀老松。观云每怅望，苦念小安丰。
寄酬杨齐伯少卿
陆游（宋代）

杨卿人材金百链，岐公座上初识面。
十年万事不须说，犹喜归来且强健。
题诗想见初削瓜，寄到茆堂已归燕。
辞严意密敢轻读，呼儿炷灯重把卷。
即今相望几千里，何日蝉联语忘倦。
就令有使即寄书，岂如无事长相见。
平远堂 其二
苏庠（宋代）

寒芦淅淅催秋晚，浦雨溟溟忆去年。它日未埋黄土陌，为君重赋补亡篇。
晚渡淮水
徐熥（明代）

孤帆涉淮水，天气苦寒冱。积雪明长崖，斜阳横古渡。

渔灯隔浦来，人烟数家聚。前途多风尘，故山隔云树。

栖栖问去津，悠悠叹行路。远涉犹未穷，徘徊日将暮。
沁水道中
王衡（明代）

石径绕寒山，秋风在溪水。前村几处烟，没入朝云里。
禽言·枭
罗公升（宋代）

人谁独无母，汝母良可悲。
汝饱讵几乎，亦有生子时。
募兵行六首
谢少南（明代）

飞鞚尘中问酒家，帽檐犹戴射场花。
弦筝今夕垆头醉，明日横戈度碛沙。
龙江紫云岩集唐句
薛始亨（明代）

故园归去又新年，重到云居独悄然。丹凤昼飞群木冷，骊龙春暖抱珠眠。

孤高堪弄桓伊笛，壮志仍输祖逖鞭。几处松筠烧后死，绿杨花扑一溪烟。
咏豆蔻花
舒岳祥（宋代）

春晚愁偏重，垂头向下生。
牡丹怜与叶，蕙草爱分茎。
悬袋双鱼意，含胎少妇情。
幽姿如冷淡，那敢拟倾城。
奉酬冯太守行视西山关隘次宋庄见弃田有作
归有光（明代）

云代搏胡兵，千里羽书亟。
戒邻畏明牧，循山转危踬。
通谷数行畏，在所皆行至。
猃狁虽匪茹，中国亦有备。
所悲《云汉》诗，余黎靡孑遗。
今岁洪水割，怀襄颇不异。
巨浪落高崖，排蹙万石坠。
畏原昔禋禋，一朝化碛地。
野老向天哭，前古所未记。
迢迢孤岭绝，习习阴风吹。
月明清霜白，虚馆不成寐。
何计恤疲氓，赋诗以言志。
往往展卷读，纸上见残泪。
昔闻《舂陵行》，今人岂轩轾。
余亦忝禄食，空尔徒叹愧。
寄怀南北故人
黄滔（唐代）

秋风昨夜落芙蕖，一片离心到外区。南海浪高书堕水，

北州城破客降胡。玉窗挑凤佳人老，绮陌啼莺碧树枯。

岭上青岚陇头月，时通魂梦出来无。
同门人杨星标吴廷韩游佛峪
王昶（明代）

斗柄在戌寒始威，荒郊草木萋以腓。腾腾晓日明晴晖，相于二以驰骖騑。

镵天山色横翠微，鸟道诘屈人迹希。路旁栝柏莽十围，山鸟惊觉鸣且飞。

閕然野寺开双扉，青红古佛长而颀。画壁荒怪无是非，山僧迎客病已痱，香积索寞缠蛜蝛，厥辞怪伟无刺讥。

落叶飒沓飘秋衣，游兴颇极振策归。嗟哉胜地空依稀，安得卜筑来耕耭。
题东林寺
陈舜俞（宋代）

净社清谈尽，高名野史传。
空山留旧寺，老桧识当年。
殿古应藏璧，僧閒学种莲。
徘徊二林月，犹照虎溪泉。
山居 绣谷亭
程俱（宋代）

西山属黄冈，相错宛如绣。倚杖立幽亭，归鸿没烟岫。
观村中祷雨三首
戴表元（宋代）

西村送龙归，东村请龙出，
西村雨绵绵，东村犹出日。
人称西人良，或是穷可恤，
谁知所雨粟，尽入东村定。
儒生无爱憎，但喜蔬蓏实。
通年一饱厨，犹在兔园帙。
回乡偶书
贺知章（唐代）

少小离家老大回，乡音无改鬓毛衰。
儿童相见不相识，笑问客从何处来。
叔问览北山小集用叶左丞韵辱惠佳篇推与过情良深愧戢谨次韵奉酬二首 其一
程俱（宋代）

过眼纷纷梦电云，羡君强识与多闻。风流千载鉴湖老，博极群多都水君。

顾我衰怀无复理，空馀宿习寄微文。深惭推借逾涯甚，偶尔真同禦木纹。
织锦回文
戴表元（宋代）

君不见秦州城中双蔕花，春风吹散著流沙。
流沙千萦复万转，织入采机歌为断。
歌不断，可奈何，人生富贵忧患多。
不如穷山馌田妇，白头不识迁移苦。
集杜子美句赋所居二首 其二
王质（宋代）

野屋流寒水，春星带草堂。忘机对芳草，驻屐近薇香。

农事空山里，柴门古道傍。眼前今古意，看剑引杯长。
闻歌妓唱严郎中诗，因以绝句寄之（严前为郡守）
白居易（唐代）

已留旧政布中和，又付新词与艳歌。

但是人家有遗爱，就中苏小感恩多。
寿城凯还宴将帅乐语口号
李曾伯（宋代）

新墉屹屹解严围，十万全师破贼回。元帅拥旄朝授策，将军画箠夜衔枚。

椎牛脔炙欢声动，伐鼓传觞哀拍催。尽道平淮勋业盛，总须图像上云台。
降旨免经过州县纳赋
弘历（清代）

经过赋免十分三，今岁还教依往例。秋丰任土正所当，于民伤恩宁伤义。

扫除罢受雇钱归，筑纳完更无馀事。祗虞中饱泽鲜均，申命有司察蠹吏。
睡起三绝
岳珂（宋代）

五更展转待晨光，到晓瞢腾入睡乡。
却是金门早朝客，千金不博枕中方。
套中 其二
喻文鏊（清代）

列队南膜肃汉官，袤延千里猎场宽。沙田似掌垂珍粒，塞女如花拍绣鞍。

连幕留宾铺罽暖，熬茶供佛泻杯寒。莫非王土皆臣列，畛域何分一体看。
登金钗山访余五娘墓
伍瑞隆（明代）

香魂招罢掩春闺，翠袖金钗委作泥。过客自矜兰麝土，夜台谁伴凤凰栖。

冰心似月怜多缺，藻思如花想旧题。延伫不堪怀古处，冷风斜日墓门西。
次韵斯远和答昌甫读谪仙诗 其一
韩淲（宋代）

琴樽发清谣，老眼度閒日。君侯句愈奇，天然去雕织。

得诗喜欲舞，此意越今昔。一从陶谢远，谁复见真迹。

直疑天地来，不在口耳觅。扶摇九万鹏，天池可同息。

章泉泉水清，为我洗胸臆。绿叶青春深，夜月梦遥夕。
谒诸葛丞相庙
陆游（宋代）

汉终四百天所命，老贼方持太阿柄。区区梁益岂足支，不忍安阿观异姓。

遗民亦知王室在，闰位那干天统正。公虽已没有神灵，犹假贼手诛钟邓。

前年我过沔阳祠，再拜奠俎衰泪迸。洁斋请作送迎诗，精忠大义神其听。
题弟{衆罒=自}述书赋后
窦蒙（唐代）

受命别家乡，思归每断肠。季江留被在，子敬与琴亡。

吾弟当平昔，才名荷宠光。作诗通小雅，献赋掩长杨。

流转三千里，悲啼百万行。庭前紫荆树，何日再芬芳。
纪赐十二绝 其五 赐新制貂鼠煖耳
严嵩（明代）

貂帽频沾赐，今番新制奇。传宣宵入直，戴月出宫墀。
丙寅春日判瑞田三过访琅琊署
李兴祖（清代）

绿柳红花逼禁烟，解貂酤酒纵留连。买山惟乞分司俸，饷客还余博士钱。

剧饮顿能消久渴，深谈犹是胜高眠。流光莫听轻抛掷，旅次春风又一年。